b'\n_START_ARTICLE_\nFranci Just\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani gimnaziji in \xc5\xa1tudiju slovenskega jezika in knji\xc5\xbeevnosti ter primerjalne knji\xc5\xbeevnosti z literarno teorijo na Filozofski fakulteti v Ljubljani, kjer je diplomiral z naslovom Pomurski pesniki 1920\xe2\x80\x931940, se je vrnil v Pomurje. \xc5\xbdivi v Murski Soboti, kjer je od leta 1982 zaposlen kot profesor slovenskega jezika in knji\xc5\xbeevnosti na Srednji poklicni in tehni\xc5\xa1ki \xc5\xa1oli (SPT\xc5\xa0) v Murski Soboti, ukvarja se z uredni\xc5\xa1tvom in publicistiko. Bil je mentor ve\xc4\x8d \xc5\xa1olskim literarnim skupinam, ki so se kalile ob literarnem glasilu Nova pota. Je tudi pobudnik Kulturnega tedna na SPT\xc5\xa0, tradicionalne ve\xc4\x8ddnevne kulturne prireditve ob slovenskem kulturnem prazniku, na kateri sodelujejo tako dijaki kot u\xc4\x8ditelji \xc5\xa1ole.\n_START_SECTION_\nDelo\n_START_PARAGRAPH_\nPri Slavisti\xc4\x8dnem dru\xc5\xa1tvu Pomurja je izdal dve pedago\xc5\xa1ki publikaciji. To sta Miklo\xc5\xa1i\xc4\x8deva zlaganka (1991), ki jo je v sodelovanju z Martino Oro\xc5\xbeen, Cilko Jakelj in Matijem \xc5\xbdi\xc5\xbekom pripravil ob 100. obletnici smrti primerjalnega slovanskega jezikoslovca Franca Miklo\xc5\xa1i\xc4\x8da in, ki je pomo\xc5\xbeno u\xc4\x8dno gradivo za slovenski jezik v osnovnih \xc5\xa1olah ter Miklo\xc5\xa1i\xc4\x8deva mapa (1991), ki jo je prav tako pripravil ob njegovi 100. obletnici in je pomo\xc5\xbeno u\xc4\x8dno gradivo za slovenski jezik v srednjih \xc5\xa1olah._NEWLINE_Za\xc4\x8detke njegove publicistike predstavljajo presoje aktualne pomurske literarne scene, pozneje pa je v 80. in 90. letih v razli\xc4\x8dnih \xc4\x8dasopisih ter revijah (Vestnik, Delo, Ve\xc4\x8der, Mentor, Dialogi) priob\xc4\x8deval zapise o aktualni slovenski knji\xc5\xbeevni produkciji. Na za\xc4\x8detku 90. let se je intenzivneje posvetil vpra\xc5\xa1anjem jezikovne kulture in javne rabe sloven\xc5\xa1\xc4\x8dine, \xc4\x8desar plod je 100 zapisov v \xc4\x8dasopisu Vestnik v rubriki Za zeleni jezik v letih 1992\xe2\x80\x931996 in nekaj \xc4\x8dlankov s sociolingvisti\xc4\x8dno vsebino._NEWLINE_Posvetil se je tudi zalo\xc5\xbeni\xc5\xa1tvu, saj je soustanovitelj zalo\xc5\xbebe Franc-Franc ter v njej direktor, urednik za strokovno-znanstvene izdaje in vodja knji\xc5\xbene produkcije. V zadnjih dveh desetletjih je pri Knji\xc5\xbeevni mladini Murska Sobota, pri Zvezi kulturnih organizacij Murska Sobota in pri zalo\xc5\xbebi Franc-Franc uredil preko 50 monografskih in periodi\xc4\x8dnih publikacij ter v njih prispeval tudi preko 20 spremnih besed, spodbujal pa je tudi mlade avtorje, saj je v tem \xc4\x8dasu iz\xc5\xa1lo 13 prvencev. Bil je tudi odgovorni urednik kulturolo\xc5\xa1ke revije Separatio in uredil je zbornik 100 let Srednje poklicne in tehni\xc5\xa1ke \xc5\xa1ole Murska Sobota._NEWLINE_Ob literarnokriti\xc5\xa1ki in jezikovni publicistiki se je od za\xc4\x8detka 90. let 20. stoletja posve\xc4\x8dal tudi \xc5\xa1tudiju literarnih pojavov in osebnosti v slovenskem panonskem prostoru v prvi polovici 20. stoletja. S tega raziskovalnega podro\xc4\x8dja je objavil vrsto literarnozgodovinskih razprav in \xc5\xa1tevilne publicisti\xc4\x8dne zapise ter tri strokovne monografije, Med verzu\xc5\xa1ko in pesmijo - Poezija Prekmurja v prvi polovici 20. stoletja (2000), Besede iz Porabja, besede za Porabje - pregled slovstva pri porabskih Slovencih in Panonski knji\xc5\xbeevni portreti - Prekmurje in Porabje._NEWLINE_S pedago\xc5\xa1kim, publicisti\xc4\x8dnim, uredni\xc5\xa1kim in raziskovalnim delom se je uvrstil med najpomembnej\xc5\xa1e glasnike, raziskovalce in poznavalce literarne zgodovine slovenskega panonskega prostora, prejel pa je tudi nagrado za pomembne dose\xc5\xbeke pri raziskovanju in v publicistiki.'